钦定古今图书集成/方舆汇编/职方典/第1314卷 > 《菩萨泉铭》〈并序〉宋·苏轼
## 钦定古今图书集成/方舆汇编/职方典/第1314卷 > 《菩萨泉铭》〈并序〉宋·苏轼

陶侃为广州刺史，有渔人每夕见神光海上以白侃，侃使迹之，得金像，视其款识，阿育王所铸文殊师利像也。初送武昌寒溪寺，及侃迁荆州，欲以像行人，力不能动，益以牛车三十乘，乃能至船。船复没，遂以还寺。其后慧远法师迎像归庐山，了无艰碍，山中世以二僧守之。会昌中，诏毁天下寺，二僧藏像锦绣谷比，释教复兴，求像不可得，而谷中至今有光景，往往发见，如峨眉、五台所见。盖《远师文集》载处士张文逸之文，及山中父老所传如此。今寒溪少西数百步，别为西山寺，有泉出于嵌窦间，色白而甘，号“菩萨泉” ，人莫知其本末。建昌李常谓余：岂昔像之所在乎？且属余为铭。铭曰：

像在庐阜，宵光烛天。旦朝视之，寥寥空山。谁谓寒溪，
尚有斯泉。盍往鉴之，文殊了然。